Jørn Dohrmann (DF), 2010-12-16:
Tak for det.
Igen i dag skal vi så diskutere, om vi skal give kommunerne selvstyre eller vi skal have mere centralisering.
Med det her forslag lægger man jo op til, at vi skal have mere centralisering, som jeg ser det.
Der lægges op til, at der skal laves et center for bæredygtig udvikling, som man godt ved at kommunerne selvfølgelig sidder og arbejder med til daglig.
De prøver at lave kommuneplaner og udstykninger, som selvfølgelig tager hensyn til naturen, til det grønne, til det sunde bymiljø og alle andre ting, som de gerne vil give deres borgere for at give livskvalitet og alle de andre ting, der hører til.
Vi tror på, at kommunerne sagtens kan klare det.
Hvis vi kigger tilbage til bare 2009, kan vi se, at der er kommet over 12.500 flere offentligt ansatte siden da, så det er ikke, fordi der mangler folk.
Det er ikke, fordi kommunerne mangler penge, for vi bruger jo mange, mange flere penge på offentligt forbrug, end vi gjorde bare for et år siden.
Det er vigtigt, at vi giver selvstændighed til kommunerne.
Det er også vigtigt, som det er blevet nævnt før, at man har nogle planer for, hvad det er, man gerne vil.
Vi hørte fra Socialdemokraterne, at man har en 2050-plan.
Ja, vi kan gå tilbage i tiden til dengang, vi havde en socialdemokratisk regering, da havde man også en 2010-plan.
Da var det så meningen, at man skulle bruge 26,5 pct. af BNP på den offentlige sektor.
I dag bruger vi over 30 pct. – 30 pct. – af BNP på den offentlige sektor.
Skal den bare vokse derudad?
Skal der bare ansættes flere folk på centre og diverse ting?
Er det ikke noget med, at man skal give selvbestemmelse til kommunerne, give dem muligheden for at træde på de rigtige sten, og at de selv bestemmer, hvor det er, de vil sætte ind fremover?
Dansk Folkeparti har tillid til, at kommunerne kan løfte den her opgave.
Vi kan også se, at det, man gerne vil gøre her, er netop at fjerne en bevilling fra Lomborg for at finansiere det.
Vi synes, det er en mærkelig måde at gribe tingene an på.
Vi ved i Dansk Folkeparti, at Lomborg har en opgave, som han er sat i verden for at løse.
Hvorfor skal han ikke have lov til at løse den?
Hvorfor er det lige det sted, der skal tages penge fra?
Som vi ser det, er der i hvert fald ingen grund til at indføre et nyt center på det her område, netop fordi vi har nogle selvstændige kommuner, som arbejder seriøst hele vejen igennem for at lave den gode udvikling.
Så vi kan ikke støtte forslaget, som det her er lagt frem.
Vi støtter selvfølgelig, at der skal være en bæredygtig byudvikling rundtomkring i landet, men det mener vi også der er i dag med de byggereglementer, der er stillet op, og de initiativer, der er i kommunerne – vi ved, at der f.eks. er nogle, der gerne vil være klimakommuner – og vi skal jo netop give dem muligheden for at arbejde med de projekter.
Vi kender projekter som ProjectZero og alle de andre ting, som kører i nogle kommuner, og som er gode initiativer.
Men betyder det, at vi skal sige, at det så skal lægges ud til alle kommuner, og at de skal gøre det på den samme måde hele vejen rundt?
Nej, det betyder bare, at vi giver dem friheden til at vælge lige nøjagtig de metoder, som de har behov for, og som de kan se passer ind i deres ting.
Så vi ser ikke grundlaget for, at man bare skal oprette et nyt center, og derfor må vi sige, at vi ikke kan støtte det forslag, som er lagt frem her.
Vi ser da gerne, at man måske får udviklet nye ting i kommunerne, sådan at man kan komme lidt videre på mange andre områder, så man kan få bedre energieffektivisering og den slags ting, men det her forslag støtter vi ikke.